SL Uradni list Evropske unije L 295/49

IZVEDBENA UREDBA KOMISIJE (EU) 2017/2068

z dne 13. novembra 2017

o neodobritvi snovi kalijev sorbat kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 23(5) v povezavi s členom 13(2) Uredbe,

ob upoštevanju naslednjega:

(1) V skladu s členom 23(3) Uredbe (ES) št. 1107/2009 je Komisija 9. oktobra 2015 prejela zahtevek podjetja Decco Iberica Post Cosecha S.A.U za odobritev kalijevega sorbata kot osnovne snovi. 14. julija 2016 je Komisija prejela posodobljen zahtevek. Navedenemu zahtevku so bili priloženi podatki, ki so obvezni v skladu z drugim pododstavkom člena 23(3) Uredbe (ES) št. 1107/2009.

(2) Komisija je Evropsko agencijo za varnost hrane (v nadaljnjem besedilu: Agencija) zaprosila za znanstveno pomoč. Agencija je Komisiji 12. maja 2017 predložila tehnično poročilo o kalijevem sorbatu (2). Komisija je 20. julija 2017 Stalnemu odboru za rastline, živali, hrano in krmo predložila poročilo o pregledu (3) in osnutek te uredbe o neodobritvi kalijevega sorbata ter za sejo navedenega odbora 6. oktobra 2017 pripravila končni različici navedenih dokumentov.

(3) Iz dokumentacije, ki jo je predložil vlagatelj, je razvidno, da kalijev sorbat izpolnjuje merila za živilo, kot je opredeljeno v členu 2 Uredbe (ES) št. 178/2002 Evropskega parlamenta in Sveta (4).

(4) V tehničnem poročilu Agencije pa so bili izraženi nekateri pomisleki glede izpostavljenosti kalijevemu sorbatu, zlasti prek ostankov pri uporabi kot pesticid. Agencija je sklenila, da so podatki o ostankih zelo omejeni, zato ni mogla opraviti zanesljive ocene tveganja za potrošnike. Ni mogoče izključiti, da bo začasni sprejemljivi dnevni vnos kalijevega sorbata presežen zaradi dodatne izpostavljenosti potrošnikov ostankom pesticidov, ki vsebujejo kalijev sorbat.

(5) Komisija je vlagatelja pozvala, naj predloži pripombe k tehničnemu poročilu Agencije in k osnutku poročila o pregledu. Vlagatelj ni predložil nobenih pripomb.

(6) V skladu s tem, kot je zapisano v poročilu Komisije o pregledu, ni bilo ugotovljeno, da so zahteve iz člena 23 Uredbe (ES) št. 1107/2009 izpolnjene. Zato je primerno, da se kalijev sorbat kot osnovna snov ne odobri.

(7) Ta uredba ne vpliva na predložitev ponovnega zahtevka za odobritev kalijevega sorbata kot osnovne snovi v skladu s členom 23(3) Uredbe (ES) št. 1107/2009.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Snov kalijev sorbat se ne odobri kot osnovna snov.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. novembra 2017 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) EFSA (Evropska agencija za varnost hrane), 2017. Technical report on the outcome of the consultation with Member States and EFSA on the basic substance application for potassium sorbate for use in plant protection as fungicide on citrus, stone and pome fruits (Tehnično poročilo o rezultatu posvetovanja z državami članicami in Agencijo o zahtevku za odobritev kalijevega sorbata kot osnovne snovi za uporabo v fitofarmacevtskih sredstvih kot fungicida na agrumih, koščičastem in pečkatem sadju). Povezane objave EFSA 2017:EN-1232. 53 str. doi:10.2903/sp.efsa.2017.EN-1232.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=SL.

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).